钦定古今图书集成/明伦汇编/氏族典/第632卷 > 《元史》 > 夹谷吾里补
## 钦定古今图书集成/明伦汇编/氏族典/第632卷 > 《元史》 > 夹谷吾里补

按《金史夹谷吾里补传》：“吾里补，暗土浑河人。父兀屯，
讨乌春窝谋罕有功。吾里补隶娄室帐下，攻系辽女
直，招降太弯、照三等，从娄室救斡鲁古于威州，败辽
兵于押鲁虎城。辽军营辽水，吾里补军乘夜击之，辽
军惊溃，杀获几尽。斡鲁伐高永昌，吾里补以数骑奋
击于辽水之上，复以四十骑伏于津要，遇其候骑击”
之，获生口，因尽知永昌虚实。太祖嘉之，赏奴婢八人。
永昌驻军于兔儿陁，先据津要，军不得渡，吾里补以
撒八射杀其先锋二人，永昌众稍却，大军遂度辽水。
及攻广宁，军帅选勇士先登，吾里补与赤盏、忽没浑
各领所部突入其阵，大军继之，遂拔广宁。太祖攻临
潢，吾里补面被重创，奋击自若，赏以辽宫女二人。辽
主杲已取中京，吾里补以四十骑觇敌，获辽喉舌人，
因知辽主所在。后从都统斡鲁定云中，从宗翰屯应
州。辽军在近境，吾里补以所部击败之。宗望伐宋，吾
里补先登，加昭武大将军，授世袭猛安，累官孛特本
部族节度，以老致仕，封芮国公。大定二十六年，卒，一
百有五岁。